Skole: Uitstel sal 'strook met vorige besluit' | Netwerk24
Deur Eugenie Gregan 14 Januarie 2021 05:33
Dit is die kommentaar van die Universiteit van Johannesburg (UJ) se sentrum vir maatskaplike verandering en die Raad vir Geesteswetenskaplike Navorsing (RGN) ná 'n opname oor dié netelige kwessie.
Volgens die opname, waaraan 10 618 mense deelgeneem het, dink sowat 53% van volwassenes skole moet nie heropen totdat die situasie oor Covid-19 verbeter nie.
Sowat 19% van deelnemers glo skole moet slegs vir leerlinge in gr. 7 en gr. 12 heropen en 19% voel alle leerlinge moet terugkeer. Die res van die deelnemers het aangedui hulle "weet nie" of en hoe die heropening moet geskied nie.
Volgens die skoolkalender heropen skole op 25 Januarie vir onderwysers en bestuurspersoneel en op 27 Januarie vir leerlinge. Die departement van basiese onderwys se plan vir die heropening is Dinsdag op 'n vergadering aan die nasionale koronavirusbevelsraad voorgelê.
Elijah Mhlanga, woordvoerder vir die departement, het Woensdag gesê vergaderings oor die kwessie vind Donderdag weer plaas.
Winkels in Suid-Afrika het hierdie week begin regstaan vir ouers wat nog uniforms en benodigdhede moet aanskaf vir die nuwe skooljaar wat in hierdie stadium nog op 27 Januarie begin. Foto: Gallo Images
Luidens die UJ/RGN se verklaring oor die bevindinge is deelnemers met 'n laer inkomste meer gekant teen die heropening. Onder diegene wat minder as R1 000 per maand verdien, het 53% gesê skole moet nie heropen nie, terwyl net 41% van diegene wat meer as R20 000 per maand verdien daarteen gekant is.
"Houdings oor die heropening van skole het ook onder rasse verskil. Indiër-volwassenes was die sterkste gekant teen skole se heropening, met 77% wat sê skole moet nie heropen totdat die situasie verbeter nie. Bruin (63%) en swart (52%) volwassenes was ook gekant daarteen. In teenstelling hiermee is net 37% van wit volwassenes gekant teen die heropening," lui die verklaring.
Sowat 56% van deelnemers wat in townships bly, wil nie hê skole moet nou al heropen nie, terwyl net 44% van deelnemers wat in voorstede bly, dieselfde voel.
Luidens die verklaring toon die bevindinge die ongelykhede in die samelewing, omdat ryker ouers wat in voorstede bly meer vertroue het dat skole 'n veilige omgewing is, in teenstelling met armer ouers in townships en informele nedersettings.
Die opname is tussen 30 Desember en 6 Januarie gedoen en die bevindinge is geweeg om met Statistieke Suid-Afrika se data oor ras, onderrig en ouderdom ooreen te stem en kan in die breë as verteenwoordigend van die algemene bevolking beskou word.
Die Solidariteit Skoleondersteuningsentrum (SOS) sê dis belangrik dat leerlinge so gou moontlik terugkeer skool toe om verdere akademiese agterstand te voorkom.
Volgens die SOS is skole veiliger as ander openbare ruimtes en is toesig oor kinders 'n kopseer as ouers moet terugkeer werk toe. Die organisasie sê verdere verliese aan onderrigtyd gaan leerlinge benadeel, veral in skole wat nie aanlyn kan voortgaan nie.
Die SOS meen dis uiters belangrik vir sleutelgrade, soos gr. 1, gr. 4, gr. 8 en gr. 11, om nie verder onderrigtyd te verloor nie.
Hugo Vermeulen, hoof van opleiding by die SOS, sê hulle besef daar is druk op onderwysers se getalle en dat Covid-19 hierdie druk verhoog.
"Die tweede vlaag van die virus is vir ons almal 'n bekommernis, maar skole het tot dusver baie goed gedoen om 'n veilige omgewing vir sowel onderwysers as leerlinge te bied.
"Die huidige tekort aan onderwysers kan getakel word deur finalejaaronderwysstudente tydelik aan te stel of deur gekwalifiseerde onderwysers wat buite die beroep staan, terug te lok. Stadige aanstellingsprosesse kniehalter ongelukkig dié proses," sê hy.
"Onderwysers met onderliggende siektetoestande kan onderrig voortsit deur middel van aanlyn leerplatforms wat gedurende die eerste inperking in 2020 deur baie skole ingestel is."